Kawża C‑222/13
TDC A/S
vs
Erhvervsstyrelsen
(talba għal deċiżjoni preliminari,
imressqa mit-Teleklagenævnet)
“Rinviju għal deċiżjoni preliminari — Netwerks u servizzi ta’ komunikazzjonijiet elettroniċi — Direttiva 2022/22/KE — Artikolu 32 — Servizzi addizzjonali obbligatorji — Mekkaniżmu ta’ kumpens tal-ispejjeż marbuta mal-provvista ta’ dawn is-servizzi — Kunċett ta’ ‘qorti jew tribunal’ fis-sens tal-Artikolu 267 TFUE — Nuqqas ta’ ġurisdizzjoni tal-Qorti tal-Ġustizzja”
Sommarju — Sentenza tal-Qorti tal-Ġustizzja (It-Tielet Awla) tad-9 ta’ Ottubru 2014
Domandi preliminari — Talba mressqa lill-Qorti tal-Ġustizzja — Qorti jew tribunal nazzjonali fis-sens tal-Artikolu 267 TFUE — Kunċett — Teleklagenævnet (Kummissjoni Daniża għar-rikorsi fil-qasam tat-telekomunikazzjonijiet) — Esklużjoni
(Artikolu 267 TFUE)
Il-Qorti tal-Ġustizzja ma għandhiex il-ġurisdizzjoni biex tiddeċiedi fuq talba għal deċiżjoni preliminari magħmula mit-Teleklagenævnet.
Sabiex jiġi ddeterminat jekk organu tar-rinviju għandux in-natura ta’ “qorti jew tribunal” skont l-Artikolu 267 TFUE, kwistjoni li taqa’ biss taħt id-dritt tal-Unjoni, il-Qorti tal-Ġustizzja tieħu inkunsiderazzjoni numru ta’ elementi, bħall-bażi legali tal-organu, il-permanenza tiegħu, jekk il-ġurisdizzjoni tiegħu hijiex mandatorja, in-natura kontradittorja tal-proċedura, l-applikazzjoni, mill-organu, tar-regoli tad-dritt, kif ukoll l-indipendenza tiegħu.
Fir-rigward, iktar preċiżament, tal-indipendenza tal-organu ta’ rinviju, dan il-kunċett fih żewġ aspetti. L-ewwel aspett, estern, jippreżumi li l-istanza tkun protetta minn interventi jew pressjonijiet esterni li jistgħu jipperikolaw l-indipendenza tad-deċiżjoni tal-membri tagħha fir-rigward tal-kawżi mressqa quddiemha. It-tieni aspett, intern, jissieħeb mal-kunċett ta’ imparzjalità u jikkonċerna l-ekwidistanza fir-rigward tal-partijiet fil-kawża u tal-interessi rispettivi tagħhom fir-rigward tas-suġġett tagħha.
Dan il-kriterju ta’ indipendenza ma huwiex issodisfatt mit-Teleklagenævnet, Kummissjoni Daniża għar-rikorsi fil-qasam tat-telekomunikazzjonijiet, u, għaldaqstant, din ma tikkostitwixxix qorti jew tribunal fis-sens tal-Artikolu 267 TFUE. Fil-fatt, ma jidhirx li r-revoka tal-membri tagħha hija suġġetta għal garanziji partikolari li jippermettu li jiġi eliminat kull dubju leġittimu dwar l-indipendenza ta’ dan l-organu. Għalhekk, il-membri, suġġetti għar-regoli ġenerali tad-dritt amministrattiv u tad-dritt industrijali, jistgħu jitneħħew mill-funzjonijiet tagħhom mill-Ministru tal-Intrapriżi u tat-Tkabbir, li għandu wkoll is-setgħa li jaħtarhom. Barra minn hekk, rikors kontra deċiżjoni tat-Teleklagenævnet jista’ jiġi ppreżentat quddiem il-qrati ġudizzjarji. Fil-każ ta’ preżentata ta’ tali rikors, it-Teleklagenævnet għandha l-kwalità ta’ konvenuta. Din il-parteċipazzjoni tat-Teleklagenævnet f’proċedura li tqiegħed inkwistjoni d-deċiżjoni tagħha stess timplika li, meta tadotta l-imsemmija deċiżjoni, it-Teleklagenævnet ma għandhiex il-kwalità ta’ terz fir-rigward tal-interessi preżenti u ma għandhiex l-imparzjalità meħtieġa. Din l-organizzazzjoni ta’ appell minn deċiżjoni tat-Teleklagenævnet għalhekk turi n-natura mhux ġudizzjarja tad-deċiżjonijiet mogħtija minn dan l-organu.
(ara l-punti 27, 30, 31, 34-38 u d-dispożittiv)